Nemcsak a bevándorlásról, hanem a homoszexuálisok egyenjogúságáról is beszélt Kövér László a szerda esti zuglói fórumán. Azt mondta, hogy a „normális homoszexuálisok” alkalmazkodni próbálnak inkább, nem akarnak egyenrangúságot, és szerinte nincs különbség a pedofilok és az örökbefogadást követelő melegek között. Megtudhattuk azt is, hogyan jöhet össze 80 százalékos Fidesz-többség.

A házelnök Tordai Bence kérdésére az egyik legfontosabb problémának nevezte a klímaváltozást.

Azt hihetnénk, hogy másfél héttel az EP-választás előtt semelyik fideszes politikus nem tud újat mondani. „Soha nem volt ekkora tétje a választásnak.” „Eldől, hogy Európában a bevándorláspártiak kerülnek többségbe vagy sem." "Ha rosszul döntünk, visszafordíthatatlanul elintézi az ország és az EU jövőjét.” „Jövőt választunk, nem pártokat.”

Ezek a panelek persze mind elhangoztak szerda este a Budapesti Metropolitan Egyetemen Kövér László házelnöktől, aki „a Magyar Köztársaság Országgyűlésének elnöke és a Fidesz 1-es számú párttagkönyvének tulajdonosa” (Jelen Tamás zuglói fideszes választókerületi elnök mutatta be így). Ám a házelnök bizonyította, hogy sokkal autonómabb személyiség ő annál, mint hogy csak az előre gondosan kidolgozott kampányüzeneteket ismételgesse papagájként.

A házelnök ugyanis nem csak az EP-választásról, a bevándorlásról, a keresztény kultúra eltűnésének és a visszafordítatlan barbarizálódás veszélyéről ejtett szót. Bátran elmondta a véleményét más ideológiai kérdésekről is.

1. Örökbefogadást követelő melegek = pedofilok

Itt van például a homoszexuálisok egyenjogúságának kérdése, amelyről Kövérnek eléggé sarkos véleménye van. A dolgot egy résztvevő hozta fel, aki papíron azt a kérdést küldte Kövérnek (kérdezni csak előre, írásban lehetett): „Hogyan lehet megőrizni a keresztény kultúrát egy olyan világban, ahol az élet minden területén lopakodik a liberalizmus?”

„Ha még csak lopakodna!” – csattant fel erre Kövér, aki egy viccel adta meg az alaphangot.

Egy liberális apuka tologatja a gyerekét a babakocsiban. Odamennek hozzá: – De aranyos, kisfiú vagy kislány? – Ha nagy lesz, eldönti!

Kövér szerint tíz évvel ezelőtt még a térdüket csapkodva nevettek ezen, ma viszont ez a „véres valóság”. Sőt, némelyik országban törvényt is csinálnak ebből, mert megszüntetik a nemeket a nyelvben, és „három WC-t írnak elő a közintézményekben: a nőknek, a férfiaknak, meg a... harmadiknak.”

Kövér szerint ugyanakkor ez azért diszkrimináció, mert a szexuális kisebbségek ennél többen vannak. „LMBTQ, ez öt. Vannak a férfiak, nők, meg az LMBTQ. Hol van a másik négynek? Miért nem kérik ki maguknak?” – viccelődött a házelnök, a közönség pedig hahotázva vette a lapot.

Kövér nem is állt meg ennél a pontnál. Előhozta, hogy Lengyelországban a liberálisok „kampánytémává” tették a pedofil papok eseteit. A házelnök világossá tette, hogy mélységesen elítéli a papi pedofíliát, a „legundorítóbb bűnök egyikének tartom”.

9 Kövér László a Magyar Köztársaság Országgyűlésének elnök a Budapesti Metropolitan Egyetemen tartott lakossági fórumon Galéria: Kövér László Zuglóban fórumozott (Fotó: Ajpek Orsi / Index)

„Csak! Mi a különbség az egyházi emberek pedofíliája és – mondjuk – Daniel Cohn-Bendit pedofil hajlamai között?” Kövér meg is válaszolta: „Az egyik a Jóistennek tartozik elszámolással, a másik is, csak nem tud róla.”

Kövér itt sem állt meg. A pedofíliához hasonlította azt a követelést, hogy a homoszexuálisok házasodhassanak és gyereket fogadhassanak örökbe.

Erkölcsi értelemben semmi különbség nincs egy pedofil magatartása között, meg a között, aki ezt követeli. Mindkettő esetben a gyermek egy tárgy, egy élvezeti cikk, a kiteljesedés, az önmegvalósítás eszköze. Különböző okokból nem akarok gyereket, de igényt tartok rá hogy más gyerekét jogom legyen felnevelni.

Kövér szerint ez a hozzáállás sem jellemez minden homoszexuális embert, mert hiszen:

Egy normális homoszexuális tudja, hogy a világ rendje micsoda, hogy ő így született, ilyenné lett. Próbál ehhez a világhoz alkalmazkodni úgy, hogy nem tartja magát feltétlenül egyenrangúnak.

A közönség ennél a résznél már nem nevetett.

2. A Fidesz-többség lehet 80 százalék

Kövér Lászlónak volt egy másik figyelemre méltó gondolatmenete is az estén. Említett egy kutatást, amely szerint a magyar emberek 70-80 százaléka egyetért azzal, hogy bevándorlás az egyik legfontosabb jövőt érintő kérdés, és a magyar választók ekkora százaléka osztja is a kormány álláspontját (tudniillik nem akar bevándorlót).

„Ez esélyt kínál a számunkra” – mondta Kövér, aki szerint az eddigi választások és népszavazások szerint a magyar választók 65-68 százaléka hajlandó megfontolni, hogy a Fideszt valamilyen megfontolásból támogassa. De ebben az ügyben, a bevándorlás elleni küzdelemben és a keresztény kultúra védelmében 80 százalék áll a Fidesz álláspontja mellett, így „a tartalékaink kimeríthetetlenek”.

Ha akarnánk, ezen a választáson 4/5-ös többséget is el tudnánk érni.

Kövér szerint az a lényeg, hogy ebből a 80 százalékból, de legalább a Fideszt támogató kétharmadból minél több embert elvigyenek szavazni jövő vasárnap. Kövér szerint a részvétel várhatóan nem lesz akkora, mint tavaly áprilisban, de „bízom benne, hogy magasabb lesz a részvétel, mint a legutóbbi 29 százalék. Ha ezt feljebb tudjuk tornázni 5-10 százalékkal, derekasan dolgoztunk.”

9 Galéria: Kövér László Zuglóban fórumozott Fotó: Ajpek Orsi / Index

3. Félreértették, fontos a klímaváltozás

Kövér a fórumon tisztázta egy keddi rendezvényen elhangzott álláspontját a klímaváltozás jelentőségét illetően. Szerinte félreértették a szavait, és nem gondolja azt, hogy a klímaváltozás csupán a „média agymosása”. (Azóta az MTI helyesbítő közleményt adott ki a tudósításról.)

A klímaváltozás jelentőségét nem becsültem le. A világ előtt álló kihívások között az egyik legfontosabb.

Kövér azt mondta, hogy szeretné, ha a mostani három gyereke után „háromszor három” unokája lenne, „kifejezetten aggódom a jövőjük miatt”. A párbeszédes Tordai Bence képviselő akciója, aki a bejáratnál kamerával várta a házelnököt, némileg tehát okafogyottá vált.

4. A bevándorlás csak egy eszköz

Kövér a bevándorlás témájára hegyezte ki persze az előadása nagy részét, és ebben annyi újat mondott a mostani kormányzati jelmondatokhoz képest, hogy ő a bevándorlás támogatását nem célnak, hanem eszköznek tartja.

A baloldali pártok így akarnak „szavazókat importálni maguknak Európa-szerte”. A szocialisták ugyanis az Internacionálé szellemében most is fel akarnak szabadítani valakit, „a föld rabjait most is”, de már nem a munkások jelenti a proletárt, hanem „az ide deponált migránsok”.

De ugyancsak van célja a bevándorlással a vállalkozókat képviselő (jobbos) pártoknak is: munkaerőt akarnak toborozni Európába.

9 Galéria: Kövér László Zuglóban fórumozott Fotó: Ajpek Orsi / Index

5. A recept, hogy lehet Zuglóban győzni

A szerdai esti Fidesz-fórumnak az elhangzottakon túl már első pillantásra volt pár feltűnő különlegessége. Például a létszám: a 120-150 fős egyetemi előadó ugyanis nem telt meg, jó indulattal sem lehet előhozni a zsurnalisztikai közhelyet, hogy egy gombostűt sem lehetett leejteni. Az első sorban Fásy Ádám és Bagi Iván humorista ült, de még velük sem telt meg a terem.

Ez annyiban persze érthető, hogy Zugló távolról sem a Fidesz terepe: tavaly és 2014-ben simán nyert itt az MSZP-s Tóth Csaba, a polgármester pedig a párbeszédes Karácsony Gergely lett legutóbb. Egy kérdező – persze írásban – meg is kérdezte a házelnöktől, szerinte hogyan győzhetne itt a Fidesz.

Kövér egy viccel válaszolt. Elmesélte a bagolytól tanácsot kérő egér esetét. Az egér ugyanis megkérdezte, mit kezdjen a macskával, mire a bagoly megadta a receptet: mivel a macska fél a kutyától, az egér fújja fel magát nagyra, és tanuljon meg ugatni. Az egér értetlenkedik, hogy tudná ezt megtenni, mire a bagoly széttárja szárnyait: ő csak stratégiai kérdésekkel foglalkozik.

Kövér tehát annyit tudott ebben az ügyben segíteni: meg kell verni Karácsony Gergelyt a választáson.

(Borítókép: Kövér László és támogatói fényképezkednek a fórum után. Fotó: Ajpek Orsi/Index)